**ÜHISTE KAVATSUSTE PROTOKOLL nr 3.2-1/25/308-1**

Käesolev ühiste kavatsuste protokoll (edaspidi: Protokoll) on allkirjastatud ühiste eesmärkide deklareerimiseks ja saavutamiseks.

**Transpordiamet (TRAM),** reg. nr 70001490, Valge 4/1, 11413 Tallinn, mida esindab veonduse järelevalve osakonna juhataja strateegilise planeerimise teenistuse direktori ülesannetes Karl Tiitson,

**MTÜ Autoettevõtete Liit**, reg. nr 80018037, aadress Akadeemia tee 20, Tallinn 12611, mida esindab direktor Kersten Kattai,

**Eesti Logistika ja Ekspedeerimise Assotsiatsioon (ELEA)**, reg. nr 80052146, aadress Peterburi tee 46-502, Tallinn 11415, mida esindab juhatuse liige Herkki Kitsing,

**edaspidi eraldi või koos nimetatud Pool, Pooled, Osalised või Osapooled, võttes arvesse, et**

(a) käesolev protokoll kajastab poolte ühiseid kavatsusi ning edaspidi toimetatakse ühise eesmärgi nimel;

(b) protokoll toetab Euroopa Nõukogu direktiivi nr EC96/53 Artikli 1 ja 3 eesmärke, millega kehtestatakse ühenduses liikuvatele maanteesõidukitele siseriiklikus ja rahvusvahelises liikluses lubatud maksimaalmõõtmed ning rahvusvahelises liikluses lubatud täismass;

(c) protokoll toetab Transpordiameti tellitava EMS Eesti teedele lubamise võimalikkuse uuringu eesmärke testida EMS sõidukeid uuringu teostaja pakutud lõikudel kogudes seeläbi uusi teadmisi EMS veokite liiklusohutuse kohta;

(d) protokoll toetab Kliimaseaduse väljatöötamise meetmete paketis transpordi peatüki punkti 3.3, mille eesmärk on “Pikemate ja raskemate autorongide lubamine valikmarsruutidel”;

**väljendavad ühiseid kavatsusi alljärgnevas.**

**I PROTOKOLLI EESMÄRK JA OLEMUS**

Transpordiamet tellib perioodil 01.01 – 15.05.2025 EMS Eesti teedele lubamise võimalikkuse uuringu (edaspidi Uuring). Uuringu eesmärk on EMS sõidukite teedele lubamise jaoks vajaminev liiklusohutusalane konsultatsioon ja ettepanekud võimalikeks leevendusmeetmeteks. Uuringu teostaja soovib läbi viia ka testsõidud.

Protokolli eesmärgiks on kokku leppida Poolte ootused EMS veokite Eesti teedele lubamiseks uuringu testsõitude läbiviimiseks vastavalt Uuringu teostajate esitatud lähteülesandele ja metoodikale.

Protokollis sätestatakse üldpõhimõtted, mida Pooled edaspidi järgivad.

**II PROTOKOLLI SISU**

2.1. Pooled on ühisel arusaamal liiklusohutusalast uuringut toetavate testsõitude vajalikkusest.

2.2 Transpordiamet kohustub edastama testsõidu läbiviimiseks vajaliku metoodika testsõidu läbiviijatele ja vastab täiendavatele testsõitu puudutavatele küsimustele;

2.3 Pooled nõustuvad võtma eesmärgiks viia läbi testsõidud uuringu teostaja pakutud marsruutidel ja logistikaparkides, vedukist ja liigendhaagisest koosneva(te) sõiduki(te)ga, mille pikkus on 25,25m. Vajadusel paigaldab TRAM testsõiduks kasutatavatele veokitele kaamerad ning testsõit kaardistatakse vastavalt ettenähtud metoodikale. Võimalusel kasutatakse testsõitudel droone pöörete ja möödasõitude täpsemaks jälgimiseks.

2.3.1 Testsõiduks vajamineva riistvara (kaamerad jmt) pakub TRAM oma kuludega;

2.3.2 Testsõidu muud kulud, mh vedukist ja liigendhaagisest koosnev sõiduk, veokijuhi töötasu, kütus jmt katavad sektori esindajad.

2.4 Punktis 2.1 nimetatud testsõidu ettevalmistamisel ja läbiviimisel teevad pooled koostööd.

2.5 Testsõidu toimumise aeg kooskõlastatakse eelnevalt kolmepoolselt Transpordiameti, testsõidu läbiviija ja Uuringu teostajaga pärast testsõidu metoodika kinnitamist.

**III PROTOKOLLI JÕUSTUMINE**

Protokoll jõustub pärast selle allkirjastamist kõigi osaliste poolt.

**IV LÕPPSÄTTED**

4.1 Pooled teevad pärast käesoleva Protokolli jõustumist Protokollis kajastatud eesmärkide saavutamiseks vajalikud toimingud, tuginedes käesoleva ühiste kavatsuste protokolli II peatüki eesmärkidele.

4.2 Protokollis kajastatud eesmärkide saavutamisel takistuste ilmnemisel teevad Pooled ühiselt ja eraldi oma parimad jõupingutused selliste takistuste ületamiseks, pidades silmas Protokollis kajastatud eesmärkide saavutamise vajalikkust.

/allkirjastatud digitaalselt/ /allkirjastatud digitaalselt/ /allkirjastatud digitaalselt/

Karl Tiitson Kersten Kattai Herkki Kitsing

**Transpordiamet** **MTÜ Autoettevõtete Liit** **Eesti Logistika ja Ekspedeerimise**

 **Assotsiatsioon**